મહાત્મા ગાંધીના મારા સ્વપ્નનું ભારતમાં ગોરક્ષા માટે નોંધાયેલા શબ્દો આજે પણ આપણા દિલને હચમચાવી દે તેવા છેઃ ગોમાતા જન્મદાત્રી માતા કરતાં ઘણી બધી રીતે અદકી છે… આપણાં ઢોરોની આ દુર્દશા આપણી ઘાતકી બેદરકારી સિવાય બીજા કશાની જ સૂચક નથી… હિન્દુસ્તાનની ગાય સરેરાશ રોજનું બશેર દૂધ આપે છે, જયારે ન્યુ ઝીલેન્ડની ગાય 14 રતલ, ઇંગ્લેન્ડની ગાય પંદર રતલ અને હોલેન્ડની ગાય વીસ રતલ દૂધ આપે છે. તંદુરસ્તી દર્શાવનારા આંકડા પણ દૂધની ઉપજના પ્રમાણમાં ઊંચા જાય છે. સરદાર પટેલ તો આખાબોલા અને સાચાબોલા હતા. એમનાં ભાષણોમાં ગોસંવર્ધનની વાતો વારંવાર આવતી. 11 ઓગસ્ટ, 1947ના રોજ દિલ્હીના રામલીલા મેદાન પરના ભાષણમાં સરદારે કહ્યું હતુંઃ કેટલાક અત્યારે ગોરક્ષાની વાત કરવા માંડ્યા છે. આજે તો બાળકો, સ્ત્રીઓ ને વૃદ્ધોનું રક્ષણ થતું નથી ત્યાં ગોરક્ષાની તો વાત જ શી? જે મુલકમાં ગાયોની કતલ કરવાનો બાધ નથી ત્યાં જેવી હૃષ્ટપુષ્ટ ગાયો જોવામાં આવે છે એવી અહીં નથી જોવામાં આવતી. ખરેખરી ગોરક્ષા કરવી હોય તો ગાયને બરાબર પાળતાં શીખો.